
_______________________________________________________________________________________________

На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку контроле законитости и правилности рада Министарства просвете и науке, поводом притужбе А. А. из Новог Сада, коју по пуномоћју заступа адв. В. М. из Београда, Заштитник грађана

У Т В Р Ђ У Ј Е

Министарство просвете и науке начинило је пропуст у раду на штету права и интереса А. А. из Новог Сада, који се огледа у пропуштању Министарства да поступи по правноснажној и извршној пресуди Првог основног суда у Београду III П -1 бр. ... од 01. 06. 2009. године. 
Пропустом Министарства просвете и науке повређен је закон и начела добре управе и правилног административног понашања.  
На основу утврђених недостатака у раду, Заштитник грађана упућује Министарству просвете и науке следеће
П Р Е П О Р У К Е
I
Потребно је да Министарство просвете и науке, без одлагања, поступи по правноснажној и извршној пресуди Првог основног суда у Београду III П -1 бр. ... од 01. 06. 2009. године у делу који се односи на исплату новчаног потраживања на име неисплаћене зараде (став 2. диспозитива пресуде), уплату доприноса Републичком фонду за пензијско и инвалидско осигурање у име и за рачун А. А. (став 3. диспозитива) и накнаду трошкова судског поступка (став 4. диспозитива).

II
Потребно је да Министарство просвете и науке спроведе поступак ради утврђивања одговорности за непоступање органа по правноснажној и извршној судској одлуци.
Министарство просвете и науке обавестиће Заштитника грађана без одлагања, а најкасније у року од 30 дана од дана пријема ових препорука, о поступању по њима.
Р А З Л О З И
При утврђивању пропуста у раду Министарства просвете и науке, Заштитник грађана руководио се чињеницама и околностима утврђеним на основу притужбе А. А., допуне притужбе, изјашњења Министарства просвете и науке бр. .../2011-02 од 17. 06. 2011. године и документације коју је овом органу доставила подноситељка притужбе и контролисани орган управе. 
Први општински суд у Београду донео је 01. 06. 2009. године пресуду III П -1 бр. .../08 којом је

· усвојио тужбени захтев тужиље А. А., поништио решење Министарства просвете бр. .../99 од 13. 05. 1999. године и обавезао Министарство да тужиљу врати на радно место у складу са њеном стручном спремом, знањем и способностима (став 1. диспозитива);
· делимично усвојио тужбени захтев и обавезао Министарство просвете да на име неисплаћене зараде за период од 15. 05. 2001. године до августа 2004. године исплати тужиљи новчане износе са затезном законском каматом (став 2. диспозитива);
· обавезао Министарство просвете да у име и за рачун тужиље уплати Републичком фонду за пензијско и инвалидско осигурање доприносе за период од априла 1999. године до августа 2004. године у висини и стопи на дан уплате, а за високу стручну спрему (став 3. диспозитива);
· обавезао Министарство просвете да тужиљи надокнади трошкове поступка у износу од 236.400 динара (став 4. диспозитива).

Пресуда је постала правноснажна  20. 07. 2010. године и извршна 28. 07. 2010. године.

Подноситељка притужбе је, преко своје пуномоћнице, поднела  10. 08. 2010. године предлог Министарству просвете и науке да добровољно изврши пресуду. Министарство је 22. 09. 2010. године донело решење бр. .../410/2010-02 којим је притужиља распоређена на радно место за планирање и припрему буџета у Сектору за финансије – Одсеку за припрему буџета, у звању саветник и одређени су јој платна група и платни разред. Министарство је припремило и предлог изјаве којом би притужиља дала сагласност да буде распоређена на ово радно место. 

Притужиља није дала сагласност на распоређивање на радно место из разлога што живи у Новом Саду, док је понуђено радно место у Београду; с обзиром да је њено место становања удаљено од места рада више од 50 километара, а имајући у виду способности притужиље (пре свега њене године живота), притужиља је сматрала да понуђено радно место није било одговарајуће.
Притужиља је 04. 11. 2010. године доставила Министарству просвете и науке налаз судског вештака којим је обрачуната камата по свим основама и податке о текућем рачуну на који је потребно уплатити досуђене новчане износе. Следећег дана, овај допис је из Секретаријата Министарства достављен Сектору за финансије (истог Министарства), ради провере налаза судског вештака (интерни допис Министарства .../10-02 од 05. 11. 2010. године). Нови интерни допис и ургенцију Секретаријат Министарства упутио је Сектору за финансије 04. 03. и 12. 05. 2011. године. Коначно, Сектор за финансије доставио је Секретаријату акт бр. .../2011-08 од 03. 06. 2011. године у коме је наведено да Сектор нема примедби на обрачун камате и да сматра да је обрачун сачињен у складу са законом. Након тога, Секретаријат Министарства је 07. 06. 2011. године доставио документацију Сектору за финансије, на надлежност и даље поступање.
Пресуда је, међутим, остала неизвршена, а Министарство просвете и науке се Заштитнику грађана изјаснило да ће „исплату потраживања обезбедити у складу са расположивим средствима“.

Притужиља је у међувремену остварила право на старосну пензију, те је престала обавеза Министарства просвете и науке да поступи по ставу 1. диспозитива пресуде III П -1 .../08.

Неизвршавање правноснажне и извршне судске пресуде од стране државног органа представља не само акт лоше управе, већ и својеврстан правни и чињенични апсурд, јер се управо од државног органа који је надлежан за спровођење и извршавање закона очекује да по закону и поступа.
Начела законитости, ефикасности, доследности, благовремености и друга начела добре управе и правилног административног понашања обавезују органе управе у свим ситуацијама и активностима које предузимају. Обавеза је органа да се овим начелима руководе не само у вршењу јавне власти, већ и у случајевима када се орган управе налази у положају дужника одређене чинидбе/уздржавања.

Правноснажна и извршна судска одлука има снагу закона. Иако је правни систем обезбедио правну заштиту извршења судских одлука, супротно је закону и начелима добре управе да орган управе одбија да добровољно изврши своју обавезу на коју је обавезан одлуком суда и да повериоца тиме принуђује на покретање новог (извршног) поступка и додатне трошкове. Од органа управе се са правом очекује да интересе и права грађана штите при свакој својој активности и да грађанима не намећу непотребне обавезе и трошкове.

Доцња у испуњењу новчане обавезе санкционише се кроз обрачун и наплату законске затезне камате. Ова санкција погађа сваког дужника, укључујући и државу и њене органе. Неприхватљиво је да државни орган, одбијањем испуњења новчане обавезе, додатно оптерети извор својих прихода (буџет) плаћањем камата, без оправданог и законитог разлога; такво поступање државног органа захтева темељито испитивање одговорности за ненаменско и противзаконито трошење буџетских средстава и предузимање свих потребних мера ради санкционисања таквог поступања. 
У конкретном случају, Министарство просвете и науке пропустило је да добровољно изврши своје обавезе утврђене правноснажном и извршном судском одлуком, иако је на добровољно испуњење било позвано и након што је рок за добровољно испуњење истекао, при чему је поверилац извршила и обрачун камата преко овлашћеног судског вештака – са чијим се налазом Министарство просвете и науке сагласило - не потражујући накнаду трошкова вештачења. Министарству је било потребно седам месеци само да провери налаз судског вештака и да интерном комуникацијом објави да налаз сматра исправним и законитим. Своје дуговање, међутим, Министарство не само да није измирило, већ је садржајем свог изјашњења Заштитнику грађана указало да измирење своје обавезе озбиљно и не разматра. Став да ће Министарство „исплату потраживања обезбедити у складу са расположивим средствима“ Заштитник грађана оценио је као неетичан, неправилан и супротан законом утврђеним начелима поступања државних органа, тим пре што није праћен ниједним документом који указује на намеру Министарства да у ближој будућности изврши исплату и/или намеру да подноситељки притужбе надокнади вредност новца изгубљену протеком времена скривљену пропустима Министарства.
На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Министарству просвете и науке, у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности. 

